Morten Østergaard (RV), 2008-11-14:
Nu siger SF's ordfører, hr. Eigil Andersen, at hans tid er ved at løbe ud, og der vil jeg gerne sige - også bedømt på den aktuelle dagsform at jeg dog tror, at der på trods af arbejdsmiljøet i Folketinget er mange gode år i hr. Eigil Andersen endnu.
Spøg til side.
Jeg vil sige, at det er en alvorlig sag, vi diskuterer her i dag, fordi baggrunden er den meget dystre udvikling, der har været i antallet af dødsulykker på danske arbejdspladser.
Selv om der måske nok undervejs har været uenighed om, i hvilket tempo vi skulle tage konsekvensen af det, var vi nogle, der ønskede en meget hurtig reaktion, og nu står vi så her i dag med et lovforslag, som måske, måske ikke kunne have været vedtaget allerede inden sommerferien og altså dermed i den forrige samling og dermed havde haft effekt i dag.
Jeg synes faktisk, det er væsentligt at understrege, at der jo tilsyneladende er ganske bred enighed om, at vi her får en ganske betragtelig strafskærpelse i forhold til de meget alvorlige ulykker: en fordobling af strafferammerne og dermed også bøderne for de overtrædelser, der medfører dødsfald eller alvorlig personskade.
Jeg synes også, at den lille ændring, der er omkring fastholdelse af påbud, smileys og bøder, selv om virksomheden ændrer forholdene i perioden mellem uregelmæssighedernes konstatering og udstedelsen af bøderne, er vigtig.
Den er jo med til at lukke det hul, der er i og med, at hvis man bliver opdaget, taget i at have ukorrekte forhold, kan man hurtigt lige lappe det og dermed lade stå til, indtil man bliver opdaget.
Vi ønsker jo og er mest optaget af, at de her foranstaltninger på arbejdsmiljøområdet har en forebyggende effekt, altså at straffen virker afskrækkende, så der bliver en stærkere indsats for at forhindre, at nogle gør sig skyldige i at overtræde arbejdsmiljøloven, og vi ønsker, at de påbud, der udstedes, og den indsats, der gøres fra Arbejdstilsynets side, er med til at virke præventivt, og at Arbejdstilsynet i nogle sammenhænge optræder som sådan en slags konsulent, sådan at man får forbedringer gennemført, hvor det er nødvendigt.
Jeg vil derfor heller ikke undlade at nævne, at vi jo er nogle, der har medvirket til det, og bl.a. er der blevet nedsat en ganske stor forebyggelsesfond, som jo i almindelighed arbejder med at forebygge nedslidning og dårligt arbejdsmiljø på det danske arbejdsmarked.
Det er jo det, der udspringer af velfærdsforliget, hvor man tog nogle vigtige politiske beslutninger, ikke mindst omkring efterløn og andet, som har ført til, at der kunne skabes en økonomi omkring en forebyggelsesfond.
Tilsvarende har vi også Arbejdsmiljøfonden, som vi hvert år i bred enighed med undtagelse af Enhedslisten i satspuljeregi får bidraget til også kan hjælpe til med hele den forebyggende indsats.
Så jeg synes faktisk, at vi med den løbende indsats og med det forslag, der ligger her, er godt på vej, og jeg synes, vi skal glæde os over den meget brede enighed, der er, om, at vi ikke kan se stiltiende til, når vi ser en negativ udvikling på det danske arbejdsmarked, som vi har set det med tallene for de alvorlige ulykker og de ulykker, der har ført til dødsfald.
Jeg tror personligt ikke, at der er en eneste arbejdsgiver, der ser let på, at hans medarbejdere kommer ud for alvorlige ulykker, som i sidste instans kan ende med et dødsfald, men det, vi har brug for med de her ting, er at sende det klare signal, at det ikke er nok at begræde det, når uheldet har været ude.
Det påhviler arbejdsgiveren, og det er arbejdsgiverens ansvar at sikre, at uheldet ikke sker, og at man forebygger og sikrer, at der er et ordentligt arbejdsmiljø.
Jeg tror faktisk, at det her forslag kan være med til at vende den udvikling, når man ser det sammen med de mange tiltag, vi tager for at forebygge, og derfor støtter Det Radikale Venstre lovforslaget.